Henri Rousseau
Henri Julien Félix Rousseau (21. mai 1844 Laval, Prantsusmaa – 2. september 1910 Pariis, Prantsusmaa) oli prantsuse naivistlik maalikunstnik, keda kirjeldatakse ka kui primitivistlikku või pühapäevamaalijat. Ta oli näitustel oma teostega esinenud juba 1880. aastatel, kuid avastati kunstnikuna alles sajandivahetusel ning laiem tuntus saabus pärast tema surma. Naivistina ei järginud Rousseau perspektiivireegleid, ta maalide objektid on kujutatud rohmakalt ja värvidest domineerivad lokaaltoonid. Rousseau väitis, et ta õpetajaks on loodus, kuigi tunnistas, et sai nõu ka akadeemilistelt kunstnikelt Félix Auguste Clémentilt ja Jean-Léon Gérôme’ilt. Rousseau oli iseõppija, kel puudus maalimise vallas igasugune haridus. Teda on peetud geeniusest rahvakunstnikuks.